Heimsmeistaramótið í götuhjólreiðum hefst núna í dag í York-skíri á Bretlandi . Að venju mætir flest af besta götuhjólreiðafólki heims til leiks , en dagskrá mótsins stendur frá sunnudegi til sunnudags . Keppnin hefur sjaldan vakið mikla athygli á Íslandi , en það gæti eitthvað farið að breytast , því í ár verða keppendur frá Íslandi í fyrsta skipti á stóra sviðinu . Það eru þau Rúnar Örn Ágústsson sem keppir í tímaþraut og Ágústa Edda Björnsdóttir sem keppir í bæði tímaþraut og götuhjólreiðum . Heimsmeistaramótið skiptist í þrjá flokka sem eru ; tímaþraut , götuhjólreiðar og hjólreiðar fatlaðra . Undir hverjum flokki eru svo aldursflokkar , en það eru unglingaflokkar , U23 og svo úrvalsflokkur ( elite ) . Bæði Rúnar og Ágústa keppa í úrvalsflokki . Ísland ekki hátt skrifað , en fyrstu skrefin tekin Ísland hefur hingað til ekki verið ýkja hátt skrifað í hjólreiðaheiminum , en fær þrátt fyrir það eitt sæti í bæði karla - og kvennaflokki í tímaþraut . Þau lönd sem eiga sterkustu hjólara heims fá fleiri sæti . Í kvennaflokki fékk Ísland svo eitt sæti í götuhjólreiðum , en í karlaflokki hafa kröfur verið auknar vegna fjölda þátttökulanda þannig að ekkert sæti var í boði fyrir Ísland . Til að fjölga sætum þyrfti Ísland að bæta við sig svokölluðum UCI-stigum ( alþjóðasamband hjólreiða ) , en það fæst aðeins með því að keppendur taki þátt í mótum sem bjóða upp á slík stig . Ekkert slíkt götuhjólamót er til að mynda haldið hér á landi , annað en Íslandsmótið . Sterkustu löndin í götuhjólreiðum fá hins vegar allt að átta hjólara á heimsmeistaramótið og geta þar með myndað sterkt lið , líkt og í hefðbundnum mótum ársins . Slíkt fyrirkomulag getur merkilegt nokk skapað smá vandamál . Götuhjólreiðar eru nefnilega liðsíþrótt , þótt það sé aðeins einn sem sigrar . Þannig er besta hjólreiðafólkið alla jafna leiðtogar ( e. leader ) í sínu keppnisliði og aðrir liðsmenn aðstoða leiðtogann við að reyna að vinna keppnina . Þegar allir bestu keppendurnir mæta hins vegar í landsliðið þurfa þessir leiðtogar að vinna að því að einn þeirra vinni . Slíkt getur oft verið erfitt , enda ekki allir til í að vinna fyrir leiðtoga annarra keppnisliða sem þeir alla jafna eru í samkeppni við . Alla jafna er þó mun betra að vera í fjölmennum landsliðum en fámennum og oft vinna menn saman þrátt fyrir keppnisskapið . Annað af tveimur stærstu mótum ársins Það má segja að heimsmeistaramótið sé í raun annar af tveimur stærstu hjólaviðburðum ársins ásamt fjöldagakeppninni Tour de France sem flestir ættu að kannast við . Þá veitir mótið sigurvegaranum í hverri grein þann rétt að klæðast regnbogatreyju í öllum keppnum í þeirri hjólagrein fram að næsta heimsmeistaramóti . Telst slíkt mikill heiður í hjólreiðum . Rúnar segir í samtali við mbl.is að heimsmeistaramótið hafi í raun sömu þýðingu fyrir keppendur og að taka þátt í Tour de France eða á Ólympíuleikunum . „ Fólk á Íslandi gerir sér ekki grein fyrir hvað þetta er stórt mót , “ segir hann . Heimsmeistaramótið hefur verið „ gulrótin allt tímabilið “ Rúnar segist sjálfur alltaf hafa viljað taka þátt í þessu móti , ekki síst til að fá að keppa fyrir hönd Íslands . Rúnar hefur undanfarin ár verið einn þeirra bestu í tímaþraut hér á landi í karlaflokki , en hann er núverandi bikarmeistari , var Íslandsmeistari í fyrra og í öðru sæti bæði árið á undan og á þessu ári . Hann segist hafa frá því í byrjun ársins stefnt að því að keppa á mótinu , en það hafi ekki orðið ljóst fyrr en í lok júlí að hann myndi fara . „ Síðan þá hefur fókusinn verið 110% á þessu verkefni , “ segir hann og bætir við að fram að því hafi hann einbeitt sér að íslensku mótunum . „ Gulrótin allt tímabilið var samt að geta mögulega farið á þetta mót . “ Rúnar Örn Ágústsson hefur verið á meðal fremstu tímaþrautarmönnum hér á landi undanfarin ár . mbl.is / Hari Tímaþraut hefur undanfarin ár verið aðalgrein Rúnars , en hann er einnig ofarlega á lista yfir helstu þríþrautarkappa landsins og átti meðal annars um stund Íslandsmet í járnkarli . Þar þarf einmitt að hjóla langar vegalengdir einn og óstuddur , líkt og í tímaþrautinni . Rúllandi brekkur sem passa vel Rúnar segir að sér lítist vel á brautina miðað við það sem hann hefur náð að sjá og lesa um hana . Þrátt fyrir að talsvert sé um brekkur í henni eigi þær að vera frekar rúllandi ( ekki of brattar ) og hraðar þar sem hægt sé að halda aflinu nokkuð jöfnu , í stað þess að um sé að ræða mjög bratta kafla þar sem þurfi að auka aflið í stutta stund . „ Það hentar mér betur að halda jöfnu afli allan tímann , “ segir Rúnar og bætir við að þessi braut ætti til dæmis að henta honum betur en Krýsuvík-Kleifarvatnsleiðin þar sem brekkurnar séu líklega brattari , en þar fór Íslandsmótið fram í fyrra . Eins og fyrr segir er Ísland ekkert of framarlega í hjólreiðum á heimsvísu , en það dregur ekki úr Rúnari að setja sér markmið . Hann bendir á að um 90% þeirra sem keppi séu í svokölluðum heimstúrsliðum ( e. world tour teams ) . Það séu allt atvinnumenn og erfitt sé að bera sig saman við þá . Hins vegar sé hans markmið að vera efstur af þeim um það bil 10% sem ekki tilheyri þeim flokki keppenda . Það séu hins vegar keppendur sem séu jafnvel atvinnumenn eða að hluta til atvinnumenn og keppi með svokölluðum álfuliðum ( e. continental teams ) og séu einnig gríðarlega sterkir . Þegar mbl.is náði tali af Ágústu segist hún vera spennt en einnig smá stressuð líka . „ Sem er eðlilegt og eins og það á að vera fyrir svona stóra keppni , “ segir hún . Upphaflega fór hún að horfa á þetta mót síðasta haust , en svo flosnaði aðeins upp úr landsliðsmálunum og segir Ágústa að hún hafi eiginlega verið búin að gefa þennan draum upp á bátinn . „ En eftir Íslandsmótin kom þetta aftur inn á planið , “ segir hún , en Ágústa er bæði Íslandsmeistari í tímaþraut og í götuhjólreiðum og var Íslandsmeistari í götuhjólreiðum í fyrra og í öðru sæti í tímaþraut það ár . Hún segir að eftir að Íslandsmótin og þegar tímabilið hér heima kláraðist hafi hún því haldið áfram sama æfingaálagi og ekki tekið neina pásu eins og venjan er . „ Svo hef ég gefið í síðustu vikurnar , “ segir hún og vísar sérstaklega til þess að hún þurfi að vera í sínu besta formi þar sem hún taki þátt í bæði tímaþraut og götuhjólreiðum . Ágústa Edda Björnsdóttir er Íslandsmeistari bæði í tímaþraut og götuhjólreiðum og mun keppa í báðum greinum í vikunni . mbl.is / Hari Götuhjólakeppnin gæti reynst ný áskorun Spurð hver sé hennar aðalgrein og hvort hún leggi meiri áherslu á eina grein umfram aðra segir Ágústa að hún geti í raun ekki sagt hver aðalgreinin hennar sé . „ Ég átta mig ekki á því í alþjóðlegum samanburði hvor er mín aðalgrein , “ segir hún . Miðað við að tímaþrautin sé einstaklingsgrein , en götuhjólreiðarnar liðsgrein , segir Ágústa að líklegra sé að tímaþrautin verði hennar sterkari grein . „ Ég er ekki vön taktískum peloton-pælingum [ peloton er hópur hjólreiðamanna ] og að takast á við lið sem vinna saman , “ segir hún , en hér á landi er liðshugmyndin í keppnum nokkuð óþróuð ennþá . Ágústa segir að hennar aðalmarkmið sé að klára götuhjólreiðakeppnina , en ef keppandi lendir of aftarlega getur hann dottið úr keppni . „ Mig langar að vera með allan tímann og klára keppnina , “ segir hún . Talsverð hækkun sem spilar á styrkleika Ágústu Bæði götuhjóla - og tímaþrautarkeppnirnar verða í nokkuð hæðóttu landslagi með talsverðum fjölda af brekkum . Ágústa hefur á sér orð fyrir að vera nokkuð sterk í slíkum aðstæðum á mótum hér á landi . Spurð hvernig henni lítist á brautirnar segir hún að brautin virðist henta sér ágætlega . Í tímatökunni verður um 500 metra hækkun á 30 kílómetra vegalengd , en það er talsverð hækkun á svo stuttri leið . Ágústa segir að það eina sem gæti truflað hana þar sé að hér á landi sé hún óvön því að klifra mikið á tímaþrautarhjóli þar sem flestar tímatökubrautir séu nokkuð flatar . Hins vegar ætti götuhjólabrautin að passa henni vel . „ Ég vona að þetta verði bara byrjunin “ Eins og fyrr segir er þetta í fyrsta skiptið sem Íslendingar fara á heimsmeistaramótið í götuhjólreiðum , þótt áður hafi verið farið á Evrópumót og á heimsmeistaramót í fjallahjólreiðum . Rúnar segist hafa trú á því að þessum skiptunum muni fjölga og fara þurfi að fordæmi annarra íþróttagreina hér á landi sem hafi byggt upp sterkan grunn til að taka þátt í stórmótum eða undankeppnum fyrir stórmót og á endanum hafi það skilað sér . „ Það er fullt af íþróttum sem við vorum ekkert alltaf góð í . Körfuboltinn er gott dæmi . Landsliðið var sent í hverja undankeppnina á fætur annarri , tapaði flestum leikjum . En nú er komin ný kynslóð og við erum farin að komast inn á stórmót , “ segir hann og bætir við að vonandi séu þau Ágústa með þessu að skapa fordæmi fyrir þá sem eru yngri . Þá segir hann keppnir sem þessa einnig frábært tækifæri fyrir þá sem yngri séu , þar sem atvinnumannaliðin fylgist vel með yngri flokkunum og sæki þangað stundum hæfileikarík ungstirni . Ágústa tekur undir þetta með Rúnari . „ Ég vona að þetta verði bara byrjunin , “ segir hún . Ágústa mun hefja leik á þriðjudaginn , en tímaþrautin hefst kl 13:40 og stendur í rúmlega 2 klst . Rúnar keppir svo á miðvikudaginn , en tímaþraut karla hefst kl. 12:10 og stendur í tæplega fimm klst . Ágústa mun svo mæta til leiks í götuhjólreiðum laugardaginn 28. september og hefst keppnin kl 10:40 . Ingvar keppir á heimsmeistaramótinu í fjallahjólreiðum í dag Þess má geta að núna í dag tekur Ingvar Ómarsson þátt í heimsmeistaramótinu í maraþonfjallahjólreiðum , en hann hefur nokkrum sinnum áður tekið þátt í heimsmeistaramótum í bæði ólympískum fjallahjólreiðum og maraþonfjallahjólreiðum . Fer keppnin fram í Sviss og hefst klukkan 10 að staðartíma , eða átta um morgun að íslenskum tíma . Ingvar Ómarsson hefur keppni á heimsmeistaramótinu í maraþon fjallahjólreiðum í Sviss klukkan 8 núna í morgunsárið . mbl.is / Eggert